Mak
Jisas i kirap long matmat.
16
1Na taim Sabat i pinis Maria bilong Makdala na Maria mama bilong Jems wantaim Salome ol i go baim wel i gat gutpela smel, na ol i laik go kapsaitim dispela wel long bodi bilong Jisas. 2Long moningtaim tru, long fes de bilong wik, na san i kamap pinis, ol i wokabaut i go long matmat. 3Na ol i tok namel long ol yet olsem, “Husat bai helpim yumi rausim ston long maus bilong matmat?”
4Tasol, taim ol i kamap long matmat ol i lukim dispela bikpela ston i lus pinis long maus bilong matmat. 5Na taim ol i go insait long matmat ol i lukim wanpela yangpela man i werim waitpela klos na em i sindaun long han sut insait long matmat. Na ol meri i kirap nogut tru.
6Na em i tokim ol olsem, “Yupela no ken i kirap nogut. Mi save, yupela kam bilong lukim Jisas bilong Nasaret, dispela man ol i bin nilim long diwai kros. Tasol, Em i kirap bek pinis. Em i no stap long hia. Yupela lukim hap we ol i bin slipim bodi bilong Em. 7Tasol, yupela go na tokim ol disaipel na Pita tu olsem, ‘Jisas bai go long Galili paslain long yupela. Long dispela hap yupela bai lukim Em olsem Em i bin tokim yupela long bipo.’ ”
8Ol meri ol i guria na tingting bilong ol i go kam long planti samting, na ol i lusim matmat na ol i ranawe. Na ol i no mekim wanpela toktok long wanpela man. Long wanem? Ol i pret tumas.
Ol pepa bilong bipo tru i gat Gutnius bilong Mak i stap long em na ol saveman i save trastim, i no gat lain 9 i go long lain 20 i stap long em. Na tu, ol pepa bilong ol narapela witnis bilong bipo ol i no gat lain 9 i go long lain 20 i stap long em.
9Jisas i kirap long moningtaim tru long fes de bilong wik. Na Em i kamap pastaim long Maria bilong Makdala. Bipo, Jisas i bin rausim 7-pela spirit nogut long dispela meri. 10Na ol manmeri i bin i stap wantaim Jisas ol i sori na krai i stap, na Maria i go tokim ol olsem Jisas i stap laip. 11Na taim ol i harim olsem Jisas i stap laip na ol i harim olsem Maria i bin lukim Jisas, orait ol i no bilipim dispela stori.
12Bihain, tupela bilong ol i lusim taun na wokabaut i go. Jisas i kisim narapela kain bodi na Em i kamap long ai bilong tupela. 13Na tupela i go bek gen long ol na tokim ol long dispela samting. Tasol, ol i no bilipim tupela.
14Bihain long dispela Jisas i kamap long ol 11-pela disaipel taim ol i kaikai i stap. Na Em i krosim ol. Long wanem? Ol i sot long bilip, na ol i pasim bel bilong ol yet na ol i no bilipim tok bilong ol manmeri i bin lukim Jisas bihain long kirap bek gen bilong Em.
15Na Jisas i tokim ol olsem, “Yupela go long olgeta hap bilong dispela graun na autim gutnius long olgeta manmeri. 16Na manmeri i bilip na kisim baptais ol bai kisim laip, na manmeri i no bilip ol bai kisim bagarap. 17Na ol sain bai kamap long ol manmeri i bilip. Olsem na, long nem bilong Mi ol bai rausim spirit nogut. Na ol bai autim narapela tok ples. 18Na ol bai holim ol snek long han bilong ol. Na taim ol i dringim marasin bilong kilim man i dai ol i no inap kisim bagarap. Na ol bai putim han bilong ol long ol sik manmeri na stretim sik bilong ol.”
19Na taim Bikpela Jisas i autim ol dispela toktok pinis God i kisim Em i go antap long heven na Em i sindaun long han sut bilong God. 20Na ol disaipel i go autim gutnius long olgeta hap. Na BIKPELA i wok wantaim ol, na Em i wokim ol sain bilong strongim tok bilong Em.
mos_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn